REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

11 Broj 06-2/280-12

6. decembar 2012. godine

B e o g r a d

ZAPISNIK

6. SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU, ODRŽANE 14. NOVEMBRA 2012. GODINE

Sednica je počela u 10,35 časova.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Zoran Pralica, Miodrag Nikolić, Nebojša Berić, Mirko Cvetković, Boško Ristić, Radojko Obradović, Kenan Hajdarević, Vladimir Ilić, Slavica Savić i Velimir Stanojević.

Sednici su prisustvovali zamenici članova Odbora: Irena Vujović (zamenik člana Odbora Dragomira J. Karića), Zoran Kasalović (zamenik člana Odbora Petra Škundrića), Ivana Dinić (zamenik člana Odbora Ivice Tončeva), Bojana Božanić (zamenik člana Odbora Nenada Popovića) i Dejan Rajčić (zamenik člana Odbora Velimira Stanojevića).

Sednici nisu prisustvovali članovi Odbora: Dragomir J. Karić, Dušan Petrović, Ivan Jovanović, Petar Škundrić, Ivica Tončev i Nenad Popović.

Sednici su, na poziv predsednika, prisustvovali: Ljiljana Milić, rukovodilac grupe u Sektoru za bilateralu u Ministarstvu spoljne i unutrašnje trgovine i telekomunikacija, i Dušanaka Sorgić, mlađi savetnik u Ministarstvu spoljne i unutrašnje trgovine i telekomunikacija.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o potvrđivanju Sporazuma između Vlade Republike Srbije i Vlade Narodne Demokratske Republike Alžir o uzajamnom podsticanju i zaštiti ulaganja (broj 011-3409/12 od 26. oktobra 2012. godine);

2. Razno.

Pre razmatranja utvrđenih tačaka dnevnog reda, Odbor je većinom glasova usvojio zapisnik četvrte sednice Odbora.

Prva tačka dnevnog reda - **Razmatranje Predloga zakona o potvrđivanju Sporazuma između Vlade Republike Srbije i Vlade Narodne Demokratske Republike Alžir o uzajamnom podsticanju i zaštiti ulaganja**

Odbor je razmatrao Predlog zakona o potvrđivanju Sporazuma između Vlade Republike Srbije i Vlade Narodne Demokratske Republike Alžir o uzajamnom podsticanju i zaštiti ulaganja i podneo Izveštaj Narodnoj skupštini.

U uvodnim napomenama, Ljiljana Milić, rukovodilac grupe u Sektoru za bilateralu u Ministarstvu spoljne i unutrašnje trgovine i telekomunikacija, je istakla da ekonomska saradnja sa Alžirom, naročito od 2009. godine, ide uzlaznom linijom. Sporazum je potpisan u februaru 2012. godine i njime se garantuje ulagačima puna zaštita i bezbednost ulaganja, odnosno obezbeđuje se uzajamnost u primeni pravičnog i nediskriminatornog tretmana, kao i naknada gubitaka koje investitor pretrpi, a koji su rezultat događaja ili okolnosti koji se nisu mogli predvideti i sprečiti. Ulagačima se garantuje naknada u slučaju eksproprijacije, kao i da mogu tražiti pravnu zaštitu kod međunarodnog arbitražnog suda. Ratifikovanje Sporazuma daje mogućnost da naše firme rade nesmetano u Alžiru, ali i mogućnost ulaganja zainteresovanim firmama iz Alžira kod nas, posebno imajući u vidu da su iskazali interes za neka naša preduzeća koja su u procesu privatizacije. Pored robne razmene, najvažnija je investiciona saradnja, gde naše firme učestvuju u razvojnim projektima Alžira, posebno u oblastima hidroenergetike i poljoprivrede. Oblik saradnje sa Alžirom je zajednički nastup, osnivanjem zajedničkih preduzeća u Alžiru , gde oni ulažu kapital, a mi uglavnom znanje i transfer tehnologije, tako da je odnos najviše 49% za nas i najmanje 51% za firme iz Alžira. Istakla je da značajne poslove u Alžiru imaju naše firme, kao što su „Energoprojet“, „ Hidrotehnika“, „Mihajlo Pupin“ i drugi. Predstoji realizacija ugovora „Jugoinporta“ vrednog preko 400 miliona dolara, kojim je predviđena izgradnja tri fabrike na severu Alžira i prodaja našeg znanja i transfer tehnologije.

U diskusiji, narodni poslanici su postavili pitanja i izneli stavove i mišljenja, posebno u vezi neslaganja podataka o izvozu i ravnopravnosti otvaranja preduzeća. Postavljena su sledeća pitanja:

- u nadležnosti kog ministarstva je predloženi Sporazum;

- kolika je bila robna razmena u 2011. godini sa Alžirom;

- na koji način se bilansno knjiže investicije u Alžiru „Puteva Užice“ i ostalih preduzeća;

- da li je moguće u Alžiru formirati zajedničko preduzeće sa našim većinskim vlasništvom i da li firme iz Alžira mogu da imaju kod nas preduzeća sa stoprocentnim vlasništvom, odnosno kakva je zakonska regulativa;

- da li je moguće da vlasnik kapitala iz Srbije otvori svoje preduzeće sa 100% vlasništva u Alžiru.

Odgovarajući na postavljena pitanja, Ljiljana Milić, predstavnik Ministarstva, je rekla da je Sporazum u nadležnosti Ministarstva spoljne i unutrašnje trgovine i telekomunikacija. Istakla je da je izvoz roba u Alžir u 2011. godini bio oko 10 miliona dolara, a ove godine to je ostvareno za prvih šest meseci. Primarni oblik saradnje sa Alžirom je investiciona saradnja, gde „Hidrotehnika“ ima posao od oko 70 miliona dolara, „Putevi Užice“ oko 20 miliona dolara itd. Investicije iz oblasti građevinarstva su ranije knjižene u građevinarstvu i tačno je moglo da se vidi koliko je izvedeno radova, a sada uvid u investicije može da se vidi preko sklopljenih urgovora. Kod formiranja zajedničkih preduzeća Alžir dobija mogućnost da stoprocentno ulaže, a mi dobijamo mogućnost da ulažemo do 49% u Alžiru.

U raspravi, narodni poslanici su istakli neslaganje podataka Zavoda za statistiku i Ministarstva o vrednosti izvoza roba u Alžir i ukazali na neophodnost knjiženja investicija radi pravog sagledavanja spoljno-bilansne pozicije. Izneto je da po osnovu Sporazuma naša preduzeća nemaju ravnopravan tretman, jer Alžir ima mogućnosti da ima preduzeća kod nas u 100% svom vlasništvu, a mi u Alžiru zajedničko preduzeće do 49% vlasništva. Privatni investitori neće biti u potpunosti zaštićeni, odnosno njihove mogućnosti će biti ograničene. Mogućnost da naše preduzeće otvori svoje preduzeće u Alžiru znatno bi doprinela povećanju izvoza. Istaknuto je da Ministarstvo treba da odgovori da li ne možemo da imamo ravnopravni status zbog internog zakonodavstva Alžira i da, ako je to tačno, treba uvažiti tu okolnost. Izneto je i da su oni koji su pregovarali o Sporazumu uzeli u obzir sve aspekte i štitili interese Srbije. Sigurno je veći interes Srbije da sarađuje sa Alžirom, nego obrnuto. Pitanje učešća u vlasništvu je pitanje lokalnog zakonodavstva i ni na koji način ne treba ograničavati i sprečavati usvajanje predloženog Sporazuma. Treba imati u vidu da Alžir ulaže kapital i da je to možda šansa za neka naša preduzeća da se revitalizuju.

U diskusiji su učestvovali Radojko Obradović, Boško Ristić, Miodrag Nikolić, Vladimir Ilić, Mirko Cvetković, Zoran Pralica i Ljiljana Milić.

Odbor je odlučio većinom glasova da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Narodne Demokratske Republike Alžir o uzajamnom podsticanju i zaštiti ulaganja.

Za izvestioca Odbora na sednici Narodne skupštine određena je Aleksandra Tomić, predsednik Odbora.

Sednica je zaključena u 11,05 časova.

Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
| SEKRETAR  Dušan Lazić | PREDSEDNIK  dr Aleksandra Tomić |